রবি নারায়ণ রেড্ডি
রবি নারায়ণ রেড্ডি ( ৫ জুন ১৯০৮ - ৭ সেপ্টেম্বর ১৯৯১) ছিলেন ভারতীয় রাজনীতিবিদ, সমাজসেবক, কৃষক নেতা এবং ভারতের কমিউনিস্ট পার্টির একজন প্রতিষ্ঠাতা সদস্য। তিনি উসমান আলি খান, সপ্তম আসাফ জাহ-এর শাসনের বিরুদ্ধে তেলেঙ্গানা বিদ্রোহের নেতা ছিলেন। জনহিতৈষী, সমাজ সংস্কারক রেড্ডি ছিলেন সংসদ সদস্যও। তেলেঙ্গানায় কৃষক আন্দোলনে নেতৃত্ব দিয়ে তেলেঙ্গানায় বিখ্যাত হন। রবি নারায়ণ রেড্ডি ১৯৪১ খ্রিস্টাব্দে অন্ধ্র মহাসভার চেয়ারম্যান হিসাবেও গুরুত্বপূর্ণ ভূমিকা পালন করেন। ১৯৯২ খ্রিস্টাব্দে ভারত সরকার পাবলিক অ্যাফেয়ার্সে তার অবদানের স্বীকৃতিস্বরূপ মরণোত্তর পদ্মবিভূষণ সম্মান প্রদান করে। রবি নারায়ণ রেড্ডি এক সমৃদ্ধ জমিদার পরিবারের সন্তান ছিলেন, তবুও তিনি কৃষকের অধিকার এবং স্বার্থের জন্য সদা নিবেদিত ছিলেন। ছাত্রাবস্থায় তিনি ১৯৩০-৩৪ খ্রিস্টাব্দের আইন অমান্য আন্দোলনে যোগ দেন।